Nordjylland har gennem den sidste uge været ramt af en stribe smårøverier. Torsdag aften slog røvere til to gange. Først gik det ud over Sparkøbmanden i Brønderslev, da to maskerede mænd med en pistollignende genstand truede sig til et endnu ukendt udbytte og fire kartoner smøger. Et par timer efter gik det ud over Shell på Forbindelsesvejen i Nørresundby, da to røvere med en kniv truede sig til kassens indhold. - Vi har haft en del røverier på det sidste. Inden for den sidste uge kan jeg i hvert fald på stående fod komme i tanke om syv, siger vagtchefen ved Nordjyllands Politi. Politiet mener, at det er forskellige gerningsmand, der står bag røverierne torsdag aften. Til gengæld menes det at være de samme gerningsmænd, der står bag et røveri mod Shell på Karolinelundsvej onsdag og torsdagens lignende røveri mod Shell på Forbindelsesvejen. De to gerningsmænd beskrives som henholdsvis 25-30 år, ca. 180 cm høj og iført et rødt tørklæde med prikker -og mørkegrøn jakke. Den anden røver er ca. 30 år, 180 cm høj, iført mørk jakke og mørk hættetrøje.

Referat:
Torsdag aften var der yderligere to nye røverier i Nordjylland